Biržų regioninis parkas

Biržų regioninis parkas įsteigtas Lietuvos Respublikos Aukščiausiosios Tarybos – Atkuriamojo Seimo 1992 m. rugsėjo 24 d. nutarimu Nr. I-2913 „Dėl regioninių parkų ir draustinių įsteigimo“ (Žin., 1992, Nr. 30–913), siekiant išsaugoti Lietuvos karstinio regiono kraštovaizdį, jo gamtinę ekosistemą bei kultūros paveldo vertybes, jas tvarkyti ir racionaliai naudoti. Biržų regioninis parkas yra Šiaurės Lietuvoje Biržų ir Pasvalio rajonuose; direkcija Biržuose. Parko plotas 14406 ha.

Gamtos vertybės 

Parke saugomas unikalus Lietuvoje karstinis kraštovaizdis su gausiomis smegduobėmis – karstinėmis įgriuvomis, atsiradusiomis vandeniui ištirpinus ir išplovus žemėje slūgsančius gipso klodus. Didžiausias jų tankis (daugiau kaip 200 vnt./km² yra Karajimiškio, Kirkilų, Drąseikių draustiniuose). Iš viso Šiaurės Lietuvos karstiniame regione priskaičiuojama netoli 11000 karstinių smegduobių, kurių dauguma yra Biržų regioninio parko teritorijoje. Įdomi Tatulos upė bei Smardonės upelis, dirbtinis Širvėnos ežeras, patvenktas dar XVI a. pabaigoje (seniausias Lietuvos tvenkinys) su ilgiausiu Lietuvoje mediniu Širvėnos tiltu. Parke yra 5 gamtos paveldo objektai, iš kurių 3 paskelbti gamtos paminklais. Tai Karvės Ola su 5 urvais ir požeminiu ežeriuku, Jaronio duobė, Smardonės šaltinis, Lapės Ola ir Ievos duobė.

Parke parengtas vienos dienos pėsčiųjų turizmo maršrutas, kuriuo keliaujant galima susipažinti su įspūdingiausiais karstiniais objektais – Lapės Ola, Karvės Ola ir kitomis olomis, Požemio upeliu.
Parko teritorijoje rastos 336 augalų rūšys, iš jų 15 saugomos. Sutinkama 110 paukščių ir 27 žinduolių rūšys, iš jų 52 saugomos (tame tarpe 9 šikšnosparnių rūšys).

Kultūros paveldas 

Biržų regioniniame parke saugomos kultūros paveldo vertybės, iš jų – Biržų piliavietė bei bastioninė tvirtovė (XVI a.), pilies įtvirtinimų sistema, pastatai ir jų priklausiniai, Biržų senamiesčio fragmentai, unikalus Astravo dvaro ir parko ansamblis su Širvėnos ežero hidrosistemos istoriniais įtvarais, Pabiržės architektūrinio ansamblio kraštovaizdis, Likėnų parkas, Ąžuolpamūšės piliakalnis.
Pilyje yra Biržų krašto „Sėlos“ muziejus, jame sukaupta daug įdomių eksponatų.

Laisvalaikis ir pramogos 

Parengtas vienos dienos pėsčiųjų maršrutas Biržų apylinkėmis. Galima supažindinti su miesto istorija ir karstinio regiono vertybėmis: aplankoma Biržų pilis, Astravo dvaras ir parkas, gausios karstinės įgriuvos ir Požemio upelis.

Parke švenčiamos Joninės, vyksta teatrų festivalis „Žaldokynės kraštas“.

Nuotraukos

Nuorodos 
 Biržų regioninio parko direkcijos oficiali svetainė 
 Info.lt 
 Travel.lt
 Supermedia.pl 
 Pabiržės miestelio tinklalapis 

 
Biržų rajono saugomos teritorijos